Period: Old Babylonian
Genre: Royal Inscription
Transliteration:
<SURFACE>
{d}utu
en nig₂-gi
sag-kal an ki
diri {d}a-nun-ke₄-ne
lugal-a-ni-ir
{d}sin-i-din-na-am
nita kala-ga
u₂-a uri₅{ki}ma
lugal larsa{ki}ma
lugal ki-en-gi ki-uri
e₂-babbar ki-tuš ku₃ ki aŋ₂-ŋa₂-ni
nam-til₃-la-ni-še₃
mu-na-ni-in-du₃
me geš-hur
a-ra₂ mah-ka-ni
su₃-ud-ra₂-še₃
pa gal mu-na-an-e₃
dug₄-ga-dug₄-ga
{d}nanna {d}utu-bi-ta
e₂-babbar
e₂-kiš-nu-ŋal₂-la-ka
{d}sin-i-din-na-am
ni₂-tuku {d}a-nun-ke₄-ne
nindaba šu du₇-du₇ he₂-a
u₄ da-ri₂-še₃

Cuneiform:
<SURFACE>
𒀭𒌓
𒂗𒃻𒄀
𒊕𒆗𒀭𒆠
𒋛𒀀𒀭𒀀𒉣𒆤𒉈
𒈗𒀀𒉌𒅕
𒀭𒌍𒄿𒁷𒈾𒄠
𒍑𒅤𒂵
𒌑𒀀𒋀𒀊𒆠𒈠
𒈗𒌓𒀕𒆠𒈠
𒈗𒆠𒂗𒄀𒆠𒌵
𒂍𒌓𒆠𒆪𒆬𒆠𒉘𒂷𒉌
𒉆𒋾𒆷𒉌𒂠
𒈬𒈾𒉌𒅔𒆕
𒈨𒄑𒄯
𒀀𒁺𒈤𒅗𒉌
𒋤𒌓𒁺𒂠
𒉺𒃲𒈬𒈾𒀭𒌓𒁺
𒅗𒂵𒅗𒂵
𒀭𒋀𒆠𒀭𒌓𒁉𒋫
𒂍𒌓
𒂍𒆧𒉡𒅅𒆷𒅗
𒀭𒌍𒄿𒁷𒈾𒄠
𒉎𒌇𒀭𒀀𒉣𒆤𒉈
𒉻𒀭𒈹𒋗𒌌𒌌𒃶𒀀
𒌓𒁕𒌷𒂠